Jishimikila 81: Kuketekela mu Bukwasho bwa Lesa
BANTU nobe 50,000 baendele lwendo lwalepa kufuma mu Babilona kuya ku Yelusalema. Bino byo bafikile, bataine Yelusalema waonaunwa pakatampe. Kafwako baikalangamo ne. Bena Isalela bafwainwe kushimika byonse jibiji.
Kintu kitanshi kyo batungile kyajinga kya kusokelapo bitapisho. Aye yo mpunzha yo bashimikile ya kulambwilapo banyama, nangwa kupainapo bupe kwi Yehoba. Papichiletu bañondo bacheche bena Isalela batendekele kushimika nzubo ya Lesa. Bino balwanyi baikelenga kwipi na kyokya kyalo kechi bakebelenga bena Isalela kushimika ne. Onkao mambo batendekele kwibachinya amba baleke kushimika. Kyapeleleko, abano balwanyi baishile kwikala na mfumu mupya wa Pelisha ye bakebele’mba abikeko muzhilo wa kukanya mwingilo wa kushimika.
Papichile myaka 17 kufuma kimye bena Isalela kyo babwelelemo kufuma ku Babilona. Yehoba watumine bangauzhi banji ba Hagai ne Zekaliya amba baye na kwambila bantu amba batendeke kushimika jibiji. Bantu baketekejile mu bukwasho bwa Lesa, ne kumvwina bangauzhi. Bantu batendekele kushimika jibiji nangwa kya kuba muzhilo wibakainye.
Onkao mambo ndamakyalo wajinga na jizhina ja Tatenai wa mu Pelisha waishile na kwipuzha bena Isalela ko bafumishe lūsa pa kuba’mba batunge nzubo ya Lesa. Bena Isalela bamwambijile amba byo twajinga mu Babilona, Mfumu Kilusa witwambijile’mba: ‘Yainga, lonkaluno, ku Yelusalema mukashimike nzubo ya Yehoba, Lesa wenu.’
Tatenai watumine nkalata ku Babilona na kwipuzha inge Kilusa wafwile kala byo byo aambile. Kechi papichile nangwa kimye ne, nkalata yafumine ku mfumu mupya wa Pelisha. Yaambile’mba Kilusa byo byo aambile. Ne mfumu wanembele’mba: ‘Lekai bena Isalela bashimike nzubo ya Lesa wabo. Ne obewa na kukambizha’mba wibakwasheko.’ Mu myaka ina nzubo ya Lesa yapwile, ne bena Isalela batemenwe bingi.
Myaka yavula yapichilepo. Papichile myaka nobe 48 kufuma papwijile nzubo ya Lesa. Bantu mu Yelusalema bayanjile, kabiji muzhi ne nzubo ya Lesa byalekele kumwekana bulongo. Kubwela mu Babilona, Ezela mwina Isalela waumvwine pa bya kushimika nzubo ya Lesa. Nanchi wayuka byo aubile nyi?
Ezela wayile nakumona Atazakeshi, mfumu wa mu Pelisha, ne uno mfumu wawamine bingi wapele Ezela bupe bwa kuya nabo ku Yelusalema. Ezela waipwizhe bena Isalela mu Babilona amba bamukwasheko kusenda bupe ku Yelusalema. Bantu 6,000 baambile’mba babena kuya nanji. Bajinga na bintu byavula bya kusenda nobe siliva ne ngolode ne bintutu bikwabo bya buneme byo basendele.
Ezela waakaminwe, mambo mu mukwakwa mo bailenga mwajinga bantu batama. Abano bantu inge bebangachile siliva ne ngolode yabo, ne kwibepaya. Onkao mambo Ezela waichile bantu bonse pamo, byonka byo wamona pa kikye kipikichala. Kabiji balombele kwi Yehoba amba ebazhikijile pa lwendo lwa kubwela ku Yelusalema.
Yehoba wibazhikijiile. Bañondo bana bo baendele, bafikiletu bulongo mu Yelusalema. Nanchi kino kechi kimwesha kuba’mba Yehoba wakonsha kuzhikijila boba baketekela mu bukwasho bwanji nenyi?
Ezela kitango 2 kufika ku kitango 8.
Mepuzho
- Bantu banga baendele lwendo lwalepa kufuma ku Babilona kuya ku Yelusalema, kabiji bataine ka byo bafikile?
- Bena Isalela batendekele kushimika ka byo bafikile, bino balwanyi babo baubile byepi?
- Nanchi Hagai ne Zekaliya bo bañanyi, kabiji byambo ka byo baambijile bantu?
- Mambo ka Tatenai kyo atumijile nkalata ku Babilona, kabiji bamukumbwile’mba ka?
- Ezela waubile byepi byo ayukile’mba kwajinga nkebelo ya kushimika nzubo ya Lesa?
- Ezela walombelenga ka pa kikye kipikichala, lulombelo lwanji lwakumbwilwe byepi, kabiji tufunjilako ka ku kino?
Mepuzho akwabo
- Tanga Ezela 3:1-13.
Umvwe twaya ku mpunzha kwabula kipwilo kya bantu ba Lesa, twafwainwa kutwajijila kuba ka? (Eze. 3:3, 6; Byu. 17:16, 17; Hebe. 13:15)
- Tanga Ezela 4:1-7.
Kya kumwenako ka Zelubabele kyo ashijile bantu ba Yehoba pa mambo a kupajika lwitabilo? (Lupu. 34:12; 1 Ko. 15:33; 2 Ko. 6:14-17)
- Tanga Ezela 5:1-5, 17 ne 6:1-22.
Mambo ka balwanyi o bakankejilwe kulekesha mwingilo wa kushimika nzubo ya Lesa? (Eze. 5:5; Isa. 54:17)
Byubilo bya bakulumpe ba Bayudea bitundaika byepi bakulumpe ba bwina Kilishitu kukeba lutangijilo lwa Yehoba mu kimye kya kutalañana na bakajimbuluzhi? (Eze. 6:14; Sala. 32:8; Loma 8:31; Yako. 1:5)
- Tanga Ezela 8:21-23, 28-36.
Saka tukyangye kuba kintu kiji kyonse, kya kumwenako ka kya kwa Ezela kyawama kulonda? (Eze. 8:23; Sala. 127:1; Mana. 10:22; Yako. 4:13-15)
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn run_Latn lua_Latn bem_Latn bem_Latn bem_Latn lug_Latn kmb_Latn lua_Latn umb_Latn bem_Latn kmb_Latn bem_Latn kmb_Latn bem_Latn lua_Latn bem_Latn bem_Latn kmb_Latn lug_Latn